<classify> SHULE za msingi na sekondari mkoani Kigoma zimetakiwa kuanza kuwafundisha wanafunzi jinsi ya kupanda zao la chikichi ili kuwajengea uwezo, kulipenda na kulikuza zao hilo.Hatua hiyo imekuja baada ya Waziri Mkuu, Kassim Majaliwa, kuagiza zao hilo lifufuliwe kwa kupandwa mbegu za kisasa zenye tija ili nchi iweze kuzalisha mafuta yatokanayo na zao hilo kwa wingi na kupunguza bajeti ya kuagiza mafuta ya kula kutoka nje.Kaimu Mkurugenzi Mtendaji wa Halmashauri ya Wilaya ya Uvinza mkoani Kigoma, Masumbuko Kichego, alitoa mwito huo wakati wa ziara ya Mkurugenzi Mkuu wa Taasisi ya Utafiti wa Kilimo Tanzania TARI, Dk Geoffrey Mkamilo, aliyoifanya kufuatilia utekelezaji wa agizo la Waziri Mkuu kufufua zao hilo.Alisema mpango wa kufundisha wanafunzi kuhusiana na zao hilo utaanza kutekelezwa katika mwaka huu wa fedha. Alisema pamoja na kuweka somo hilo shuleni, halmashauri hiyo imeandaa sheria ndogo ambazo zinawataka wakulima kuweka msisitizo katika upandaji wa zao hilo.Dk Mkamilo alisema TARI inaendelea na uhamasishaji wa kuboresha kilimo cha zao hilo ili kuongeza uzalishaji wa mafuta ya kula nchini na kukitaka kituo cha TARI Kihinga kilichopo mkoani hapa kuongeza kasi ya uzalishaji wa mbegu bora za chikichi ili ziwafikie wakulima kwa wingi.Wilaya ya Uvinza ni miongoni mwa wilaya zinazozalisha sana chikichi. Sisi TARI tayari tumeleta mbegu bora 35,000 kwa kuwa serikali imetuagiza tufanye hivyo, alisema.Alisema mkakati huo wa TARI si kwa mkoa wa Kigoma peke yake, bali pia mbegu bora zitapelekwa katika mikoa ya Pwani, Tanga, Mbeya na Zanzibar ambako zao hilo linafanya vizuri.Alisema kumekuwa na upotevu mkubwa wa fedha za serikali unaotokana na kuagiza mafuta ya kula nje ya nchi, hivyo TARI imeanza kuzalisha kwa wingi mbegu bora ikisaidiana na kampuni binafsi ili kuondoa changamoto hiyo kwa taifa. Kwa upande wake, Katibu Tawala wa Mkoa wa Kigoma, Rashid Mchatta, aliagiza kupatiwa taarifa za zao hilo kila mwezi ili kama kuna changamoto yoyote iweze kupatiwa ufumbuzi haraka.Alisema katika kuendeleza zao hilo, zipo wilaya zilizofanya vizuri lakini nyingine hazijafanya vizuri. Tutawafuatilia wakurugenzi kwenye bajeti ili watenge bajeti ya chikichi na kutuletea taarifa, alisema. Alisema hivi sasa wameshajitokeza wawekezaji wa kiwanda cha malighafi hiyo katika mkoa huo na kinatarajiwa kufunguliwa mwishoni mwa mwezi huu.  <topic>: KITAIFA 